I samme kreftsvulst finnes kreftceller med ulik oppførsel og ulike egenskaper. Forskerne leter etter mutasjoner som kan føre til behandlingsresistens hos pasienter med bukspyttkjertelkreft. Håpet er å finne bedre behandlingsmetoder for disse pasientene.
Forskerne skal bruke avanserte statistikkverktøy for å identifisere hvilke bukspyttkjertelkreftceller som er behandlingsresistente og hva som gjør disse cellene spesielle. Målet å bedre kunne overvåke kreftsykdom i hver enkelt pasient og på sikt gi mer effektiv og mer skreddersydd behandling.
Kreftforeningen støtter prosjektet med 2,86 millioner kroner.
Prosjektet ledes av Tero Antero Aittokallio, professor ved senter for Biostatistikk og Epidemiologi ved Universitetet i Oslo. Han kommer opprinnelig fra Finland og er også gruppeleder ved Universitetet i Helsinki. Dette er første gang han mottar midler fra Kreftforeningen.